‘Intelligensiediens het gebrek aan intelligensie’David Mahlobo, minister van staatveiligheid (Mei 2015) Foto: GCIS) “Om ŉ minister soos Mahlobo te hê wat geen benul het van intelligensie nie stel ons land in gevaar,” het Dennis Bloem, woordvoerder van Cope, gesê. Volgens Bloem moes die intelligensiedienste vooraf geweet het van die dreigende gewelddadige betogings in die Tshwane Metro-gebied. Bloem het Zuma versoek om Mahlobo af te dank aangesien “hy misluk in die uitvoering van sy pligte” as minister van staatsveiligheid. “Daar word verwag dat die minister van staatsveiligheid daagliks die president van die land moet inlig oor die toestand van die land rakende nasionale veiligheid.” Mahlobo het Dinsdag beweer dat hulle weet wie die mense is wat die betogings aanvuur. Volgens Bloem moes Mahlobo en Zuma opgetree het voordat die geweld uitgebreek het en die skuldiges in hegtenis geneem het. “Hoekom wag tot sulke groot skade aangerig is en dan vir ons sulke nonsens vertel. Die regerende party moet ophou om die opposisie te blameer elke keer wanneer hulle ŉ probleem het,” het Bloem gesê.